Wikidata

**Wikidata** isch es Wikimedia-Projäkt für e fry bearbeitbari Datebank zur Underschtützig vo de Wikipedia und de andere Schwöschterprojäkt. S Projäkt isch vom *Verein Wikimedia Deutschland* is Läbe grüeft worde. Es isch die gmeinsami Quälle für Date, wo i allne Wikimedia-Projäkt i allne Schprache verwändet wärde chönd. 

D Datesätz im Wikidata schtönd under de ''Creative-Commons''-Lizänz *CC0 1.0 Universal (CC0 1.0) Public Domain Dedication*. Mit ihre chönd die Date ohni Aagab vomene Urheber fry verwändet wärde. Alli andere Namensrüüm schtönd under de *Creative-Commons-Attribution/Share-Alike*-Lizänz (CC BY-SA 3.0).

## Uufbuu

Wikidata isch e Samlig vo Objäkt (bezeichnet mit em Präfix **Q**, z.&nbsp;B. Q64). Die Objäkt hend beliebig vieli *Uussage* und *Bhauptige* (bezeichnet mit em Präfix **P** für *property*, z.&nbsp;B. P1082). Die Eigeschafte chönd mit *Qualifikatore* (z.&nbsp;B. P585) wyter präzisiert wärde. Dur Quälle beläiti *Bhauptige* wärdid *Uussage* gnännt.

## Gschicht
Wikidata isch s erschte nüüe Projäkt vo de Wikimedia-Foundation syt 2006 gsii. Im Septämber 2004 het de Erik Möller z erscht Mal es Wikidata-Projäkt vorgschlage. De Magnus Manske het churz drufabe en erschte Prototyp usprobiert, wo die grundsätzlichi Machbarkeit vo dem Projäkt ufzeigt het. Die eigetlichi Umsetzung het im April 2012 z Berlin aagfange. Sie isch dur Schpände vom *Allen Institute for Artificial Intelligence*, vo de *Gordon and Betty Moore Foundation* und vo *[[Google|Google Inc.]]* mit insgsamt 1,3&nbsp;Millione Euro finanziert worde. D Finanzierig dur Schpände isch offiziell bis zum Früehlig 2013 gloffe; nachhär het Wikimedia Düütschland für en Aaschlussfinanzierig gluegt.

Nach em offizielle Start am 30.&nbsp;Oktober 2012 het Wikidata fry bearbeitet wärde chönne. I de erschte Phase sind Schprachlinks us de einzelne Wikipedias zue Datenobjäkt (änglisch *items*) vo Wikidata zämegfüert und mit Bezeichnige und Beschrybige verseh worde. Am 15. Dezämber 2012 isch s eimillionschti Datenobjäkt yträit worde. 2016 hets scho meh als 20 Millionen Objäkt gää. De Prozäss isch mit automatische Computerskript (au bekannt als «Bots») vereifacht worde. Syt em 6.&nbsp;März 2013 sind die Schprachlinks i allne Schprachversione verfügbar, drunder au i de Alemannische Wikipedia.

Am 4.&nbsp;Februar 2013 isch die zweiti Phase mit no limitiertem Funktionsumfang i Betrieb gange. Uussage sind zue Datenobjäkt dezuegfüegt worde (Byschpil Marie Curie: Geburtsort → Warschau). Die Informatione sind zum Teil automatisiert us Wikipedia-Infoboxe und -Kategoriie überträit worde. S Ziel isch gsii, dass Infoboxe i de Wikipedia-Uusgabe mit Date zäntral us Wikidata gfüllt wärdid. Am 27.&nbsp;März 2013 isch i de erschte 11 Wikipedia-Schprachversione die Understützig für Phase&nbsp;2 aktiviert worde. Am 23.&nbsp;April sind die reschtliche Wikipedias nachezoge.

I de Phase 3 söll’s möglich wärde, automatisiert Lischtene z erschtelle. Bishär wärdid sönigi Lischtene i jedere Wikipedia äxtra gschribe und gwartet. I Zuekumft müessted denn nur no eimal nüüi oder gänderti Informatione im Wikidata yträit wärde. Au innerhalb vo Artikel git’s Lischtene.

Wyteri Funktione sölled schrittwys dezuechoo.

## Suschtigs
I de Aafangszyt vo Wikidata isch kritisiert worde, dass e Lizänz ohni Copyleft verwändet wird.

Im Jahr 2013 het d IBM s Prysgäld vom Feigenbaum-Prys 2013 a d Wikimedia Foundation und namentlich für Wikidata gschpändet, wil d Wikipedia e grosse Bytrag zum Erfolg vo de Projäkt gleischtet heb und Wikidata es sich zum Ziel gsetzt heb, Mänsche wie Maschine liechtere Zuegang zu Wüsse z verschaffe.

Ändi 2014 het Google bekannt gää, dass sie ihri eigeti Faktedatebank «Freebase» vo 2015 aa zugunschte vo Wikidata ufgäh welid. Um Datene eifacher nach Wikidata übernäh z chönne, het Google bis zum März 2015 es Importtool bereitgstellt.

## Literatur
* Torsten Kleinz: *[https://www.heise.de/newsticker/meldung/Wikidata-Daten-Fundus-fuer-Wikipedia-eroeffnet-1740780.html Daten-Enzyklopädie. Das Wikidata-Projekt will die Inhalte der Wikipedia strukturieren]*. In: c't – Magazin für Computertechnik. Nr.&nbsp;9/2013, S.&nbsp;76–79.
* Denny Vrandečić, Markus Krötzsch: *[http://korrekt.org/papers/Wikidata-CACM-2014.pdf Wikidata: A Free Collaborative Knowledge Base]*. In: *Communications of the ACM.* ACM. 2014 (im Erscheinen, Preprint).
* Jakob Voß u.&nbsp;a. (2014): *[http://hshdb.github.io/normdaten-in-wikidata/ Normdaten in Wikidata]*. ISBN 978-1-291-85658-3
* Claudia Müller-Birn, Benjamin Karran, Janette Lehmann, Markus Luczak-Rösch: *[http://janette-lehmann.de/docs/pub2015_openSym.pdf Peer-production system or collaborative ontology engineering effort: What is Wikidata?]* In: *Proceedings of the 11th International Symposium on Open Collaboration*. ACM, 2015 ().

## Weblink

* Internationals Wikidata-Portal
* Dütschi Wikidata-Hauptsyte
* Projäktsyte uf em Meta-Wiki vo de Wikimedia Foundation
* :de:Wikipedia:Wikidata (Projäktdokumäntation i de dütschschprachige Wikipedia)
* Prässeschtimme zue Wikidata (uf Änglisch)

## Fuessnoote